闰九月繁台酬寄常邓州前御史兄
昨属传书宽远忆，侧闻为郡解忧襟。他乡病起逢秋色，故国花香见客心。三径园庄常阒寂，百年台榭独登临。天晴水散荆襄急，云合山包汝邓深。州县黄堂非尔辈，朝廷骢马要人钦。也知皂盖熊罴轼，不换乌台獬豸簪。尽道白公如白玉，终然黄霸锡黄金。徵聊拜相他年事，野老扶犁望傅霖。
主题：思乡
情感：愁绪、哀伤、想家